I. Štefanec, poslanec: (2007-09-19):
Čas teda pokročil, ale chuť Roberta Fica na korisť v podobe úspor občanov zostala a dokonca silnie. Predseda Fico sa napr. 7. augusta tohto roku vyjadril, že dôchodkové správcovské spoločnosti sú v strate a ľudia, ktorí si sporia v 2. pilieri, by mohli o svoje úspory aj prísť. Doslova vtedy povedal: „Vklady občanov sú ohrozené, pretože DSS sú v strate.“ Ten istý predseda Fico o pár dní neskôr na adresu DSS už povedal: „Musíme z nich vyžmýkať, čo sa dá.“ No je to zaujímavá logika, niekoho kritizujem, že je v strate, a následne sa snažím z neho vyžmýkať, čo sa dá, a snažím sa prehĺbiť jeho stratu. Je to skutočne výnimočné. Pravda je taká, že samotný guvernér Národnej banky tieto nezmysly o ohrození vkladov občanov a blúznivé porovnávania s nebankovými subjektmi viackrát dementoval a potvrdil stopercentnú garanciu vkladov občanov. Pravda je aj taká, že Fico spolu so svojimi koaličnými partnermi rokoval s DSS-kami a predložil im svoje návrhy, ktorými sa snažil o zmenu pravidiel počas hry. Jeho snaha o siahnutie na úspory občanov a možnosť ich prehajdákania je priehľadná a smutná. Považujem preto za úplne prirodzené, aby sme sa spolu so svojimi kolegami snažili urobiť všetko preto, aby bolo súkromné vlastníctvo ochránené. Je pozoruhodné, že okrem toho, že príslušný zákon v gescii pani ministerky Tomanovej bol predložený a bol presunutý, ako vieme, na záver rokovania tejto schôdze Národnej rady, samotná pani ministerka sa rokovaní s aktérmi nezúčastňuje. Zúčastňuje sa ich len predseda vlády so svojimi koaličnými partnermi. Aj toto je fakt, ktorý svedčí o tom, aká je „spôsobilá a kompetentná“ pani ministerka. A z môjho pohľadu to považujem za jasný dôkaz našich argumentov, prečo nie je schopná zastávať svoj post. A to je presne to, o čom sme hovorili na mimoriadnej schôdzi Národnej rady v tejto snemovni nedávno. Predseda vlády vyhlásil, že údajné nastavenie dôchodkového systému ohrozuje zavedenia eura na Slovensku. Okrem toho, že si to pán minister financií nemyslí, o čom sme sa mohli presvedčiť aj v jeho odpovedi na moju otázku minulý štvrtok z tohto miesta, myslím si, že hrozba zavedenia eura je úplne inde, o. i. aj v tom, ako na to upozornil minulý týždeň Eurostat, že úroveň deficitu na Slovensku by mohla byť vyššia až o 11,5 mld. korún. Naviac, Fico prípravu na euro absolútne podceňuje. A okrem potrebných informácií pre občanov, mestá a obce či malých a stredných podnikateľov počúvame len nekonečný príbeh zbabraných tendrov na infokampaň o eure. Mimochodom, tieto tendre mali byť ukončené už do konca minulého roku. Najväčšou hrozbou zavedenia eura je preto sám predseda vlády spolu so svojou ministerkou, keď svoju neschopnosť a nekompetentnosť prejavujú čoraz častejšie. Pán premiér často a rád žongluje s číslami. Chcel by som ale z tohto miesta pripomenúť, že podľa prepočtov odborníkov to každé zníženie odvodov čo i len o 1 % človeku s priemernou mzdou zníži nasporenú sumu až o 600 000 korún. Prečo to teda Smer robí? Chce, aby sa čo najrýchlejšie zabudlo, že sa pokúša občanom siahnuť na ich úspory na dôchodkových účtoch. Občania sa napriek tomuto strašeniu skutočne nemusia znepokojovať. Správcovia ich peňazí sú pod prísnejším dohľadom ako banky. Ich peniaze sú oddelené od majetku správcu a štátny dozor vykonáva Národná banka Slovenska. Je to skutočne najprísnejšie kontrolovaný sektor finančného trhu. Dámy a páni, takmer 1,6 mil. občanov dôveruje dôchodkovému systému v 2. pilieri. Títo občania sa jasne vyslovili za prevzatie zodpovednosti za svoju budúcnosť na seba. Je pre nich výhodnejšie mať prehľad o svojom konte, o svojej budúcnosti a v neposlednom rade je pre nich výhodnejšie i mať možnosť dediť nasporené. Občania jasne volia istotu nasporeného. Navrhovaný ústavný zákon je v prospech občanov. A podstatou tohto návrhu je ochrana úspor občanov a ochrana výšky ich budúcich dôchodkov v priebežnom aj kapitalizačnom pilieri. Zákon hovorí o tom, že nemožno zhoršiť podmienky, za ktorých občan do systému vstupoval, ale zmeny k lepšiemu sú možné. Často počúvame výhrady o tom, ako 2. pilier spôsobuje diery v 1. pilieri. Bolo to už viackrát opakované, ale dovolím si zopakovať zopár čísiel. Dámy a páni, minulý rok sa vybralo na daniach o 20 mld. viac, ako to bolo plánované. Tohtoročný štátny rozpočet bol prijímaný za predpokladu rastu 7,1 % HDP. Dosahujeme viac než deväťpercentný rast HDP, čo znamená ďalšie miliardy a ďalší príjem do štátneho rozpočtu. Okrem toho, je to ďalší argument, ktorý tu bol spomínaný, príjmy v štátnom rozpočte 2008 verzus 2004 sú o 104 mld. korún väčšie. Je teda veľmi veľa zdrojov a veľmi veľa spôsobov, ako riešiť tento deficit. Napriek tomu tá súčasná situácia je taká, že Sociálna poisťovňa nemá na zhruba 20 % dôchodkov, ktoré sú vyplácané. V tom, čo ide do systému a čo z neho vychádza, je rozdiel zhruba 20 %. Čiže, zjednodušene povedané, dôchodcovi, ktorý dostáva 10 000 korún, na 2 000 korún sa skladajú všetci občania iní. Tento stav je skutočne neudržateľný. A vieme, že dôvod, prečo bola robená dôchodková reforma, je demografický vývoj. Demografický vývoj a predlžovanie priemernej dĺžky života vyvolávajú potrebu zmien penzijných systémov vo väčšine európskych krajín. Počet ľudí v dôchodkovom veku rastie a násobne rastie aj ich pomer k ľuďom v produktívnom veku. Dôsledok tohto vývoja je v tom, že je neudržateľný priebežný systém dôchodkov, ako ho dnes poznáme, že sa znižujú dôchodky a znižuje sa životná úroveň dôchodcov a tiež že sa zvyšuje odchod veku do dôchodku. Jedinou možnosťou teda, ako zabezpečiť ľudí v súčasnom produktívnom veku a ako im zabezpečiť slušné dôchodky, jednoducho je možnosť si na ne individuálne a transparentne nasporiť. Vláda Mikuláša Dzurindu takúto zmenu realizovala. Umožnila občanom zbaviť sa závislosti od nízkych štátnych dôchodkov a zvýšiť si príjmy v dôchodkovom veku sporením si na vlastných dôchodkových účtoch. Zatiaľ som nepočul argumenty, ktoré by svedčili o nejakých nevýhodách 2. piliera, ale dovolím si zopakovať jeho výhody. Medzi hlavné výhody 2. piliera patrí, že poskytuje vyšší dôchodok, ako keby ho len dostával občan od štátu. V 1. pilieri dostane občan za každú odvedenú korunu do systému menej ako korunu dôchodku. V 2. pilieri dostane dôchodok vo výške nasporenej sumy plus zhodnotenie. Aj keby celý život zarábal iba minimálnu mzdu, našetrí si na dôchodok viac, ako keby ho dostával len z 1. piliera. A 2. pilier poskytuje vysoké garancie sporiteľom na ochranu ich vkladov, ako som spomínal, vyššie ako v bankách. Dámy a páni, to sú teda výhody. Ale napriek evidentným výhodám stále existujú relevantné otázky o ohrození tohto systému. Položme si otázku: Existuje snaha o znižovaní odvodov na súkromné účty sporiteľov? Ja som presvedčený, že áno, existuje aj na základe rozporuplných výrokov predsedu vlády a jeho ministrov. Existuje, ďalej, ohrozenie peňazí občanov a výšky ich budúcich dôchodkov? Ja som presvedčený, že áno, existuje. A ak súhlasíte s tým, aby sa nezhoršovalo postavenie budúcich dôchodcov, o čo, ja a moji kolegovia sme presvedčení, by sme sa mali snažiť, tak verím, že podporíte aj tento návrh ústavného zákona. Každý z nás sa môže slobodne rozhodnúť, či slová o ochrane úspor občanov potvrdí aj svojím činom, teda hlasovaním o podpore tohto zákona. Keďže ja mám so svojimi kolegami z nášho poslaneckého klubu aj s partnermi z opozície v tomto jasno, dovolím si vás požiadať všetkých o to, aby tento návrh zákona bol prerokovaný v druhom čítaní. Ďakujem veľmi pekne. (Potlesk.)